Rooibos gee jou hart die nodige hupstoot | Netwerk24
Rooibos gee jou hart die nodige hupstoot
’n Onlangse studie aan die Universiteit van Columbia het bevind dat die koronavirus ’n aansienlike risiko inhou vir mense wat aan kardiovaskulêre siektes (CVD) en hoë bloeddruk ly, as gevolg van die ekstra spanning wat die respiratoriese siekte op die hart plaas. Daarom is hartpasiënte meer geneig om ernstige simptome en komplikasies weens die virus te ontwikkel.
Drink deur die dag rooibostee om te verseker dat jy die nodige antioksidante inkry.Foto: ISTOCK
In Suid-Afrika, wat wêreldwyd die hoogste voorkoms van hoë bloeddruk onder mense van 50 jaar en ouer het, is dit kommerwekkend.
Ongeag hul ouderdom moet mense met harttoestande nou meer as ooit tevore beter na hul harte omsien. Een so ’n manier is om rooibostee te drink.
Adele du Toit, woordvoerder van die Suid-Afrikaanse Rooibosraad, sê daar is meer as twee dekades se navorsing deur van die wêreld se voorste wetenskaplikes gedoen om beter te verstaan ??hoe rooibostee hartsiektes kan bekamp.
“Die gunstige uitwerking van rooibos word grootliks toegeskryf aan die komplekse mengsel van antioksidantverbindings daarin. Tans is 59 hiervan geïdentifiseer, waarvan aspalatien een van die volopste antioksidante is. Aspalatien is ook uniek aan rooibos.”
Du Toit voeg by dat dit rooibos se vermoë is om inflammasie in die liggaam teë te werk, wat dit so kragtig maak. “Inflammasie bevorder cholesterol en die opbou van plaak in jou are, wat weer bloedklonte veroorsaak – ’n leidende oorsaak van hartaanvalle en beroertes.”
Gegrond op studies op mense sowel as rotte, kan rooibos die hart op die volgende maniere beskerm:
* Antioksidante beskerm teen selskade en verminder sodoende inflammasie.
* Verlaag pro-inflammatoriese reaksies en stimuleer anti-inflammatoriese reaksies.
* Verlaag die totale bloedcholesterolvlakke met 10%, met ’n beduidende verlaging in slegte LDL-cholesterolvlakke, terwyl dit goeie HDL-cholesterol verhoog.
* Onderdruk die angiotensien-omskakelende ensiem (ACE) wat verantwoordelik is vir verhoogde bloeddruk.
* Verminder kortisolproduksie en werk chroniese spanning en angs teen, wat volgens navorsing bydra tot hartsiektes.
Du Toit sê dat jy bedag moet wees op wat jy in hierdie tyd in jou liggaam sit. “Rooibos ondersteun ’n gesonde immuunstelsel en kan deur jonk en oud geniet word, want dit is kafeïenvry en bevat min tanniene.”
Op die oomblik is dit veel beter om rooibostee as ’n drankie te drink, eerder as om geïsoleerde verbindings in aanvullingsvorm te neem.
“Die gebruik van rooibostee gedurende die dag verseker ’n aanhoudende bron van antioksidante, wat een van die gesondste maniere is om gehidreer te bly,” verduidelik Du Toit.
* Bron: Meropa Communications
Meer oor: Rooibos